സര്ക്കാര് ഭീഷണി വകവയ്ക്കാതെ അദാനി, ഒന്നരമാസത്തിനുള്ളില് തിരുവനന്തപുരം എയര്പോര്ട്ടിന്റെ നിയന്ത്രണം ഏറ്റെടുക്കല് പൂര്ത്തിയാകും തിരുവനന്തപുരം: സംസ്ഥാന സര്ക്കാര് എതിര്പ്പ് തുടരുമ്ബോഴും തിരുവനന്തപുരം വിമാനത്താവളം ഏറ്റെടുക്കാനുള്ള നടപടികള് വേഗത്തിലാക്കി അദാനിഗ്രൂപ്പ്. 50 വര്ഷത്തേക്കുള്ള നടത്തിപ്പ് അദാനി ഗ്രൂപ്പിനാണെങ്കിലും കസ്റ്റംസ്, ഇമിഗ്രേഷന്, സെക്യൂരിറ്റി, എയര് ട്രാഫിക് മാനേജ്മെന്റ്, കമ്മ്യൂണിക്കേഷന് നാവിഗേഷന് സര്വൈലന്സ് തുടങ്ങിയ സേവനങ്ങള് എയര്പോര്ട്ട് അതോറിട്ടിയും കേന്ദ്ര വ്യോമയാന മന്ത്രാലയവുമാണ് നല്കുന്നത്. ഈ സേവനങ്ങള്ക്കുള്ള ധാരണാപത്രം വ്യോമയാന മന്ത്രാലയം അദാനി ഗ്രൂപ്പുമായി ഒപ്പുവച്ചു. ഒക്ടോബര് 18ന് നടത്തിപ്പ് അദാനി ഗ്രൂപ്പ് ഏറ്റെടുക്കും. നടത്തിപ്പ്,പരിപാലനം,വികസനം,ഭൂമി എന്നിവയാണ് അദാനിക്ക് കൈമാറുന്നത്. ആരോഗ്യസേവനങ്ങള്, കാലാവസ്ഥാ നിരീക്ഷണം, ചെടികളെയും ജീവികളെയും സംരക്ഷിക്കല് എന്നിവയെല്ലാം കേന്ദ്രത്തിന്റെ ചുമതലയില് തുടരും. ഇതിനുള്ള ധാരണാപത്രമാണ് വ്യോമയാന മന്ത്രാലയം ജോയിന്റ് സെക്രട്ടറി റുബീന അലിയും അദാനി എന്റര്പ്രൈസസ് സീനിയര് വൈസ് പ്രസിഡന്റ് പരീക്ഷത് കൗളും ഒപ്പുവച്ചത്. ലേലത്തില് പിടിച്ച തിരുവനന്തപുരം, ലക്നൗ, അഹമ്മദാബാദ്, ജയ്പൂര്, ഗുവാഹത്തി, മംഗളൂരു വിമാനത്താവളങ്ങളില് ലക്നൗ, അഹമ്മദാബാദ്, മംഗളൂരു വിമാനത്താവളങ്ങള് കഴിഞ്ഞ ഒക്ടോബറിലും നവംബറിലുമായി അദാനി ഏറ്റെടുത്തിരുന്നു. എയര്പോര്ട്ട് അതോറിറ്റിയുമായുള്ള കരാര് പ്രകാരം ജൂലായില് വിമാനത്താവളത്തിന്റെ നടത്തിപ്പ് ഏറ്റെടുക്കേണ്ടതായിരുന്നെങ്കിലും കൊവിഡ് കാരണം കാലാവധി നീട്ടിക്കിട്ടുകയായിരുന്നു. അതേസമയം വൈദ്യുതി, കുടിവെള്ളം, റോഡ് സൗകര്യങ്ങള് തുടങ്ങിയ സേവനങ്ങള്ക്കായി സംസ്ഥാന സര്ക്കാര് അദാനിയുമായി കരാറൊപ്പിടേണ്ടതുണ്ട്. അദാനിയുമായി സ്റ്റേറ്റ് സപ്പോര്ട്ട് എഗ്രിമെന്റ് ഒപ്പിടില്ലെന്നാണ് സര്ക്കാര് നിലപാട്. 55,000ചതുരശ്രഅടി വിസ്തൃതിയില് പുതിയ ടെര്മിനല് നിര്മ്മിക്കാന് സര്ക്കാര് 18.30 ഏക്കര് ഭൂമിയേറ്റെടുത്ത് അദാനിക്ക് കൈമാറണം. ഭൂമിയേറ്റെടുക്കാന് നേരത്തേ സര്ക്കാര് വിജ്ഞാപനം പുറപ്പെടുവിച്ചിരുന്നു. അദാനിക്കായി ഭൂമിയേറ്റെടുക്കില്ലെന്ന നിലപാടിലാണ് സര്ക്കാര്. തീരുമാനം മാറ്റാതെ സര്ക്കാര് വിമാനത്താവളം അദാനിക്ക് കൈമാറിയാല് തുടര്നടപടികളില് സഹകരിക്കില്ലെന്ന് പ്രധാനമന്ത്രിക്ക് അയച്ച കത്തില് മുഖ്യമന്ത്രി പിണറായി വിജയന് നേരത്തെ വ്യക്തമാക്കിയിരുന്നു. കരാറൊപ്പിട്ടതിനെതിരെ സംസ്ഥാനസര്ക്കാരിന്റെ അപ്പീല് സുപ്രീംകോടതിയിലുണ്ട്. ഏറ്റെടുക്കല് ഇങ്ങനെ വിമാനത്താവളത്തിന്റെ ഭരണനിര്വഹണമാവും ആദ്യം ഏറ്റെടുക്കുക. ഇതിനായി അദാനി ഗ്രൂപ്പിന്റെ മുതിര്ന്ന ഉദ്യോഗസ്ഥര് തിരുവനന്തപുരത്തുണ്ട്. വിമാനത്താവളത്തിന്റെ ആസ്തികളുടെ കണക്കെടുപ്പ് അദാനിഗ്രൂപ്പ് പൂര്ത്തിയാക്കി. വര്ഷങ്ങളായി പൂട്ടിക്കിടക്കുന്ന ഡ്യൂട്ടിഫ്രീ ഷോപ്പ് നടത്തിപ്പിനായി ഫ്ലൈമിങ്ഗോയെ ചുമതലപ്പെടുത്തിയേക്കും. വിമാനത്താവള ഓപ്പറേഷന്, മെയിന്റനന്സ് എന്നിവയ്ക്ക് പരിചയസമ്ബന്നരായ വിദേശകമ്ബനിയെ ചുമതലപ്പെടുത്തും.